РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/280-15

31. јун 2015. године

Б е о г р а д

З А П И С Н И К

28. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 25. ЈУНА 2015. ГОДИНЕ

 Седница је почела у 11,05 часова.

 Седницом је председавао Александар Југовић, заменик председнице Одбора.

 Седници су присуствовали: Небојша Татомир, Душица Стојковић, Сања Николић, Срђан Драгојевић, мр Александра Јерков, Мира Петровић и Бранка Каравидић, чланови Одбора.

Седници су присуствовали: Милован Дрецун, Мирко Крлић, Саша Максимовић, Милетић Михајловић и Аида Ћоровић, заменици чланова Одбора.

Седници нису присуствовали чланови Одбора: Милорад Цветановић, Владимир Ђукановић, Саша Мирковић, Весна Марјановић и Љиљана Несторовић, нити његов заменик.

 Седници су присуствовали: Иван Тасовац, министар културе и информисања, Саша Мирковић, државни секретар у Министарству културе и информисања, Снежана Печенчић, виши саветник у Министарству културе и информисања, Дејан Стојановић, самостални саветник у Министарству културе и информисања, Љубомир Шубара, директор Агенције за приватизацију и Јелена Арсић из Агенције за приватизацију.

На предлог председавајућег, чланови Одбора су једногласно усвојили следећи:

Д н е в н и р е д:

1. **Разматрање Предлога закона о изменама и допунама Закона о јавном информисању и медијима, који је поднела Влада (345-1650/15 од 19. јуна), у начелу;**
2. **Разно.**

**ПРВА ТАЧКА -** Разматрање Предлога закона о изменама и допунама Закона о јавном информисању и медијима, који је поднела Влада (345-1650/15 од 19. јуна), у начелу.

**Александар Југовић** је истакао се Предлогом закона о изменама и допунама Закона о јавном информисању и медијима мења рок до кога се мора продати капитал издавача медија, са 1. јула 2015. године на 31. октобар 2015. године.

Нагласио је да је промену рока за приватизацију медија неопходно извршити из разлога што је доношењем Закона о изменама и допунама Закона о приватизацији, за све субјекте приватизације прописано да су дужни да изврше попис и процену фер тржишне вредности целокупне имовине, обавеза и капитала са стањем на дан 31. децембра 2014. године и да ту документацију доставе Агенцији за приватизацију у року од 30 дана од дана достављања захтева Агенције.

Рекао је да су медији који су започели процес приватизације, поднели процену фер тржишне вредности целокупне имовине, обавеза и капитала са стањем на дан 31. децембра 2013. године, као последње пословне године у моменту подношења документације, а како је рок за подношење нове документације 30 дана од дана достављања захтева Агенцији, неопходно је, у складу са новим законским обавезама, прилагодити и рокове предвиђене Законом о јавном информисању и медијима.

Уаказао је да потреба за доношење овог закона по хитном поступку  постоји услед доношења Закона о изменама и допунама Закона о приватизацији по коме није могуће приватизацију медија завршити до 1. јула 2015. године, како је то предвиђено Законом о јавном информисању и медијима. Доношење закона по хитном поступку, потребно је како би се обезбедило да не дође до прекидање процеса приватизације, јер би у супротном, били оштећени сви запослени у медијима, издавачи медија и сами потенцијални купци, а што би се неповољно одразило на област медије и информисање у целини.

Истакао је да је за примену овог закона потребно обезбедити додатна финансијска средства у буџету Републике Србије и у буџетима јединица локалне самоуправе, чији медији се приватизују.

**Иван Тасовац** је истакао да је претходним Законом о јавном информисању и медијима, као једно од основних стратешких опредељења предвиђено повлачење државе из медија и приватизација свих издавача медија које је основала Република Србија, аутономна покрајина и јединица локалне самоуправе. Упознао је чланове Одбора са појединим законским решењима, садржаним у претходном Закону о јавном информисању и медијима, посебно нагласивши да је Предлогом закона предвиђена забрана финансирање издавача медија од 1. јула 2015. године изузев, како је предвиђено чланом 16, јавних медијских сервиса на републичком и покрајинском нивоу, установе формиране ради остваривања права на јавно информисање на територији Аутономне покрајине Косово и Метохија и медија чија су оснивачка права пренета на националне савете националних мањина. Напоменуо је да је се са Предлогом закона о изменама и допунама Закона о јавном информисању и медијима мења рок до кога се мора продати капитал издавача медија са 1. јула 2015. године на 31. октобар 2015. године. Указао је да је до промене рока за приватизацију медија дошло због доношења Закона о измена и допуна Закона о приватизацији. Истакао је да је Предлогом измена и допуна Закона о јавном информисању и медијима померен рок важења Уредбе о Савезној јавној установи Радио Југославија са 1. јула 2015. године на 31. јули 2015. јодине. Констатовао је да се са Предлогом закона о изменама и допунама Закона о јавном информисању и медијима омогућити успешна приватизација свих медија и повлачење Републике Србије из власничке структуре медија, што је једна од стратешких одлука Владе Републике Србије.

Председавајући је отворио расправу у вези са овом тачком Дневног реда у којој су учествовали: Александра Јерков, Љубомир Шубара, Иван Тасовац, Небојша Татомир и Аида Ћоровић.

**Александра Јерков** је истакла да је у Народној скупштини постала пракса да се закони доносе по хитном поступку, као и да се тим законима продужавају прописани рокови.

Истакла је да је за све законе ове садржине, заједничко то што недостаје јасно образложење због чега рокови прописани законом нису испоштовани. Поставила је питање да ли Предлог закона утиче на стартешку одлуку Владе Републике Србије да спроведе успешну приватизацију медија у задатом року и да ли одлагање тог рока проузрокује нечију одговорност. Напоменула је да многи медији у Србији отежано функционишу услед недостатка финансијских средстава и у вези са тим је поставила питање да ли је Министарство у комуникацији са људима запосленим у тим медијима.

**Љубомир Шубара** је истакао да је Агенција за приватизацију у сталном контаку са медијима који су у процесу приватизације, као и да Агенција нема сазнања да поједини медији не исплаћују зараде својим запосленима. Посебно је нагласио да су Министарство културе и информисања и Агенција за приватизацију у сталном контакту са медијима у процесу приватизације и да на све начине покушавају да убрзају процес подношења документације за приватизацију, а све у циљу да се рокови прописани законом и испоштују.

Нагласио је да нових продужења рокова за приватизацију медија у Србији неће бити и да ће се цео поступак приватизације окончати у складу са законом и на што транспарентнији начин.

**Иван Тасовац** је одговорио да је Министарство културе и информисања предлагач Предлога закона о изменама и допунама Закона о јавном информисању и медијима, те да је интенција овог предлога закона превазилажење донекле неодговорног поступања самих медија који су субјекати приватизације. Рекао је да се Предлогом закона о изменама и допунама Закона о јавном информисању и медијима наставља изузетно битан процес медијске реформе, која подразумева излазак државе из власничке структуре медија.

**Небојша Татомир** је поставио питање да ли су тачне тврдње да акције медија у процесу приватизације неће моћи да добију запослени који су већ добили бесплатне акције јавних предузећа.

**Љубомир Шубара** је нагласио да је Закон у вези са овим питањем јасан и да сваки грађанин Србије највише једном може постати власник бесплатних акција. Рекао је да сви запослени у медијима предвиђеним за приватизацију, а који су се већ пријавили за бесплатне акције, неће имати право на бесплатне акције медија у којем су запослени.

**Аида Ћоровић** је рекла да су је чланови Удружења новинари Србије замолили да поднесе амандман на Предлог закона о изменама и допунама Закона о јавном информисању и медијима на члан 1. став 11.

**Председавајући** је закључио расправу у вези са овом тачком Дневног реда и ставио на гласање Предлог закона о изменама и допунама Закона о јавном информисању и медијима, који је поднела Влада, у начелу.

Одбор је са 9 гласова **ЗА** и 4 члана који нису гласали, **прихватио** Предлог закона о изменама и допунама Закона о јавном информисању и медијима, који је поднела Влада, у начелу.

За известиоца Одбора на седници Народне скупштине одређена је Душица Стојковић, члан Одбора.

**ДРУГА ТАЧКА -** Разно**.**

**Душица** **Стојковић** је обавестила чланове Одбора да су Александар Југовић, Игор Јовичић, секретар Министарства културе и информисања и она имали састанак 5. јуна 2015. године са Иваном Бошњаком, држаним секретаром Министарства државне управе и локалне самоуправе.

Истакла је да су том приликом информисани да је Министарство државне управе и локалне самоуправе, у складу са захтевима радника у култури, као и у складу са расправом која је вођена на седници Одбора за културу и информисање, одржаној 11. маја 2015. године, одлучило да у Нацрт Закона о одређивању максималног броја запослених у јавном сектору, унесе извесне измене које уважавају специфичан положај радника у култури.

Седница је завршена у 11,25 часова.

 СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Пецељ Весна Марјановић